יוסי דגן בפגישה עם בנימין נתניהו
**יוסף שלמה (יוסי) דגן** (נולד ב-23 ביולי 1980) הוא פוליטיקאי ישראלי המשמש כראש המועצה האזורית שומרון החל מאוגוסט 2015.

ביוגרפיה
--------

### ביוגרפיה מוקדמת

יוסי דגן גדל בשכונת פרדס כץ בבני ברק. בכיתה ט' עבר עם משפחתו לשבי שומרון. הדריך ב"בני עקיבא" והצטרף ל"נוער מולדת", שימש כיו"ר נוער מולדת והיה בקשר הדוק עם ראש המפלגה רחבעם זאבי. דגן הוא בוגר מחזור א' של הישיבה התיכונית דרכי נועם בפתח תקווה ולאחר מכן גם של ישיבת ברכת התורה. למד תקופה קצרה בישיבת ניר קריית ארבע. שירת בצה"ל והוא בדרגת סרן במילואים. הוא בעל תואר ראשון במשפטים מהקריה האקדמית אונו ותואר שני במשפטים מאוניברסיטת בר-אילן והוא מגשר מוסמך.

### תקופת שא-נור וההתנתקות

לאחר סיום שירותו הצבאי היה ממקימי הגרעין הדתי בהתנחלות שא נור שבצפון השומרון. שא נור הוקם ככפר אמנים ולאחר פרוץ האינתיפאדה השנייה עזבו רוב התושבים את המקום ודגן יחד עם חברו אריאל פרל הקימו את גרעין המשפחות שהביא לגדילת ההתנחלות מחדש עם עשרות משפחות. גן ומעון נפתחו, וכן מכולת, גלריית האמנות נפתחה מחדש ועשרות אלפי מטיילים הגיעו וסיירו ביישוב ובכל צפון השומרון.

במקביל פעל דגן עם קבוצת חברים, בהם שולי הר מלך, לחיזוק הגרעין הדתי שעלה לחזק את היישוב חומש, ואף יזם יחד איתם את הקמתה של ישיבה חקלאית לחיזוק המקום. שולי הר מלך נרצח על ידי מחבל בסיומה של שיחת טלפון עם יוסי דגן, אותה קיימו כששולי ורעייתו לימור נסעו ברכבם מבית הוריו של הר מלך לביתם בחומש.

לאחר ההכרזה על תוכנית ההתנתקות על ידי ראש ממשלת ישראל אריאל שרון, שימש דגן כעוזר מנהל מטה המתנגדים לתוכנית לקראת משאל מתפקדי הליכוד, שבו רוב המתפקדים הצביעו נגד יישום התוכנית. דגן הפך לאחד המובילים בקרב נגד פינוי היישובים[דרוש מקור]. למרות תוצאות ההצבעה והתחייבותיו של שרון, תוכנית ההתנתקות יצאה לפועל, ודגן הוביל את המאבק נגד הפינוי בצפון השומרון, עד ליום הפינוי עצמו, בו התבצרו דגן וחבריו ליישוב על גג המצודה העתיקה בחומש, יחד עם הרב דב ליאור, ח"כ פרופ' אריה אלדד, ח"כ לשעבר אליקים העצני, ח"כ יחיאל חזן ורבנים נוספים. האחרונים שפונו במסגרת תוכנית ההתנתקות, היו המתבצרים על גג המצודה בשא-נור ואנשים נוספים בחומש הסמוכה.

### "חומש תחילה" והמאבק לשיבה ליישובים

לאחר יישום התוכנית ומלחמת לבנון השנייה היה דגן ממקימי מטה הפעולה "חומש תחילה" ביחד עם אנשי מילואים שחזרו מהמלחמה, מטרתו של הארגון הייתה להחזיר את ההתיישבות היהודית ליישובי צפון השומרון שפונו אך נותרו בשטח בשליטה צבאית ישראלית. "חומש תחילה" הורכבה מגרעין של למעלה מ-40 משפחות מחומש ומשא-נור, וסביבן כ-11 ארגוני ימין חוץ פרלמנטריים. הארגון קיים תהלוכות ענק לחומש, תוך שבירת האיסור להגיע ליישובים שפונו.

דגן הוביל גם בתפקידו את הדרישה לביטול תחולת חוק ההתנתקות מיישובי צפון השומרון, ולחזרה ליישובים שפונו, וזאת באמצעות ארגון אירועים המוניים, עבודה פרלמנטרית וכתיבת מאמרים. במרץ 2023 בוטל החוק באופן רשמי, ובמאי אותה שנה הוקם מבנה קבע לישיבת חומש, מבנה הקבע הראשון בשטחים שפונו בהתנתקות.

### חבר המועצה

דגן נבחר למועצה האזורית שומרון כנציג שבי שומרון ב-2007 וב-2012. אחרי הבחירות שנערכו בשנת 2012 מונה לסגנו של ראש המועצה האזורית שומרון, גרשון מסיקה, והיה אחראי על תחומי החינוך, המתנ"סים וההסברה. במסגרת הסיסמה שטבע: "האויב הגדול של ההתיישבות הוא הבורות", ייסד דגן ועמד בראש מערך ההסברה האסטרטגי של השומרון בישראל ובחו"ל. הוא ייסד ועמד בראש מערך ההסברה של המועצה האזורית שומרון שמפעילה סיורי אח"מים, את מיזם "שומרון – נעים להכיר" ויחידת קשרי החוץ שבמסגרתם הגיעו לסיורים בשומרון למעלה מ-1,500 מעצבי דעת קהל בציבוריות הישראלית. בשנת 2008 היה אחד ממייסדי ועד מתיישבי השומרון. דגן הוא חבר מרכז הליכוד מאז שנת 2012.

### בראשות המועצה

לאחר שגרשון מסיקה השעה עצמו מתפקיד יו"ר מועצה אזורית שומרון עקב חלקו בפרשת השחיתות בישראל ביתנו, מונה דגן לממלא מקומו. מסיקה חתם על הסכם עד מדינה והתפטר במאי 2015 מתפקידו. דגן נבחר באוגוסט 2015 לראשות המועצה בבחירות מיוחדות כשהוא מנצח את שריה דמסקי מאלון מורה ברוב של 63.1%.

בבחירות לרשויות המקומיות אוקטובר 2018 התמודד דגן מול מסיקה ומול פול גולובנבסקי. במהלך המירוץ דגן ומסיקה פנו לבוררות אצל הרב שמואל אליהו שקבע שעל מסיקה לפרוש מהמירוץ. בבחירות ניצח דגן את גולובנבסקי ברוב של 81.19% (13,148 מהקולות), ונבחר לכהונה שנייה.

### פעילות בליכוד

יוסי דגן הקים יחד עם חבריו יוני הישראלי ויעקב וינברגר את קבוצת "הליכוד שלי – קבוצת ההתיישבות בליכוד", המונה כעשרת אלפים מתפקדים ונחשבת לקבוצת המתפקדים השנייה בגודלה בליכוד.[דרוש מקור]

יוסי דגן נחשב לדמות מרכזית במחנה הלאומי וגורם משפיע במערכת הפוליטית[דרוש מקור], בין השאר בשנת 2016 שימש כמתווך בין ראש הממשלה בנימין נתניהו לבין אביגדור ליברמן והביא לצירוף ליברמן וסיעתו לממשלה ובכך מנע את כניסתה של המחנה הציוני בראשות יצחק הרצוג וציפי לבני.[דרוש מקור]

דגן נחשב מקורב לנתניהו למרות שניהל נגדו מספר מאבקים[דרוש מקור].

יחד עם הרב אליעזר מלמד, מיכל ובוז'י הרצוג
לקראת הבחירות לכנסת ה-25, השיק את קמפיין V22 (כאנטיתזה לקמפיין V15) להבאת מצביעי ימין בכלל, ומצביעי ליכוד בפרט, להצביע בבחירות.

### ציוני דרך

לאחר רצח בני הזוג נעמה ואיתם הנקין בחג סוכות 2015, הקים מאהל מחאה ליד בית ראש הממשלה בירושלים, בדרישה להעניק אישור לתוכניות בנייה, תב"עות, ליישובים הסמוכים למקום הרצח, והחזרת הביטחון לתושבי השומרון. אוהל המחאה הוקם מיד לאחר הלווית בני הזוג ואליו הגיעו להביע תמיכה, בצורה תקדימית להפגנה מחוץ לבית ראש הממשלה, רוב שרי הממשלה. לאחר 12 ימים של מחאה הושג הסכם בין ראש הממשלה נתניהו ליוסי דגן, ובמסגרתו אושרו 15 תוכניות מתאר (תב"ע) להתנחלויות, בהן איתמר, רחלים, יקיר, עלי זהב, אלמתן, סנסנה ותומר. כמו כן, אושרה סלילת כביש עוקף נבי אליאס בעלות 56 מיליון ₪, שנחנך במהלך 2018.

בשנת 2016 היה דגן המתווך בין ראש הממשלה בנימין נתניהו לתושבי עמונה במשבר סביב פינוי המאחז, והביא להקמת ההתנחלות החדשה עמיחי.[דרוש מקור]

בנובמבר 2017 הוביל דגן מחאת ראשי רשויות יחד עם משפחות שכולות שיקיריהן נרצחו בכבישי יו"ש מול בית ראש הממשלה, תוך שביתת שבת ורעב בדרישה לסלול כבישים עוקפים ולשפר את מרכיבי הביטחון ביו"ש. המחאה הסתיימה עם התחייבות בכתב של ראש הממשלה נתניהו למועצת יש"ע להקצות 200 מיליון שקלים לטובת מטרות אלו, ו-600 מיליון שקלים נוספים בפעימה שנייה.

בשנת 2018 מיד לאחר רצח הרב רזיאל שבח הוביל דגן, יחד עם יעל שבח, אלמנתו של שבח, את המאבק להכרה במקום, שהסתיים בהחלטת ממשלה להכיר בחוות גלעד כישוב רשמי.

בינואר 2021 הצטרף דגן לאישים נוספים מההתיישבות בשביתת רעב מול משרד ראש הממשלה בנימין נתניהו, בדרישה לקידום הסדרת ההתיישבות הצעירה ביהודה ושומרון. שבועיים לאחר שהחל בשביתת הרעב דגן איבד את הכרתו ופונה לבית החולים.

ביוני 2021, לאחר שמפקד פיקוד המרכז, תמיר ידעי, הוציא צו לפינוי המאחז אביתר, העביר דגן את לשכתו למאחז זה.

### הסברה ופעילות בחו"ל

במסגרת זו, הקים דגן שדולה רשמית למען יו"ש בפרלמנט האירופי והיה שותף בהקמת שדולת מסחר ליהודים ופלסטינים ביו"ש. במסגרת השדולות מתקיימים מפגשים, סיורים וכנסים. כך, במסגרת פעילות ההסברה הצטרפה הנערה אילה שפירא, שנפצעה קשה בפיגוע בקבוק תבערה בחודש דצמבר 2014, לכנס הסברה בפרלמנט האירופי, והשייח' תמימי מרמאללה לכנס הסברה נגד קמפיין החרם במדריד, כנס במהלכו התפרעו עשרות פעילי BDS וניסו לתקוף את דגן והשייח'. בעקבות זאת הוצמדה אבטחה לדגן ולחברי המשלחת כל זמן שהותם בספרד.

במסגרת פעילות ההסברה דגן נאם פעמיים בכנסים בפרלמנט האירופי וכן מספר פעמים בקונגרס בוושינגטון.

דגן נחשב לבעל קשרים רבים בבית הלבן[דרוש מקור] ולבעל קשר חזק במפלגה הרפובליקנית, בעיקר בקרב מנהיגים אוונגליסטים, דבר שהפך להיות אסטרטגי עם היבחרו של דונלד טראמפ לנשיא ארצות הברית.

דגן השתתף בקמפיין הבחירות של דונלד טראמפ בשנת 2016 - בהסברה מול הישראלים בעלי האזרחות האמריקנית ומול הנוצרים האנגלווסטים. לאחר היבחרו של טראמפ הוזמן דגן כאורח רשמי להשבעה של טראמפ והיה לראש המועצה הראשון שמקבל הזמנה רשמית כזו.

במהלך 2019 ו-2020 הפעיל את כל כוחו הפוליטי בישראל ובארצות הברית למען סיפוח יהודה ושומרון. דגן אף טס במשלחת של מועצת יש"ע לוושיגנטון, להכרזת הנשיא טראמפ וראש הממשלה נתניהו על "תוכנית המאה", לשם קידום סיפוח יהודה ושומרון ולהבהיר כי לא תקום מדינה פלסטינית ביו"ש. ראשי מועצת יש"ע נועדו בעת שהותם בוושינגטון פעמיים עם נתניהו בבלייר האוס בבית הלבן, וכן נועד עם גורמים בכירים בממשל ארצות הברית בנושא.

במהלך כהונתו נחתמו, לראשונה בתולדות ההתנחלות ביו"ש, בריתות ערים תאומות והסכמי שיתוף פעולה כלכלי. כך נחתמו הסכמים עם העיר המפסטד (פייב טאונס) בניו יורק, מדינת טקסס, חבל ולטלינה בצפון איטליה, הוויז בהונגריה.

כמו כן בדצמבר 2020 הכריז יחד עם אנשי עסקים בדובאי וחברת האחזקות fam, המוערכת בלמעלה משלושה מיליארד שקל, על הסכם שיתוף פעולה כלכלי ליצוא יין, דבש, שמן זית וטחינה מתעשיינים בשומרון לאיחוד האמירויות.

בשנת 2023 פעל דגן לחיזוק יחסי מפלגת AUR (אנ') הרומנית עם ישראל, שהכריזה על תמיכתה הזכותה של ישראל לבנות מעבר לקו הירוק.

### תרבות

כחלק מתפיסת הנורמליזציה של השומרון, הקפיד דגן להפיק אירועי תרבות המוניים, עם גדולי הזמרים. כך יוסד פסטיבל הכליזמרים ברבבה, המושך אליו כל שנה עשרת אלפים משתתפים. בשנים האחרונות הופיעו בשומרון עומר אדם, סטטיק ובן אל, יהורם גאון, שלומי שבת, ישי ריבו, אביתר בנאי, קובי אפללו, אברהם פריד, יעקב שוואקי וחנן בן ארי.

דגן הקים, יחד עם דוברת המועצה אסתר סילם אלוש, את קרן הקולנוע הראשונה ביו"ש. העיסוק בקולנוע החל בצילום סרט קולנוע של יובל המבולבל בשומרון, "גיבור בעננים", שהוא סרט הקולנוע הראשון לילדים שצולם שם. סרט נוסף כולל את "פול ספיד" שביים קובי מחט.

### חזרה לרצועת עזה

בינואר 2024, במהלך מלחמת חרבות ברזל, קרא לחידוש ההתיישבות היהודית ברצועת עזה, ואף נאם בכנס הניצחון, הקורא לכך.

### חיים אישיים

מבקר במקום פיגוע הירי בחומש
דגן נשוי לאוריה ואב לארבעה. הוא מתגורר בשבי שומרון, לשם עבר משא-נור עם פינוי היישוב במסגרת תוכנית ההתנתקות. ב-9 באוקטובר 2015, בעת ששהה במאהל מול בית ראש הממשלה בירושלים נסעו אשתו וילדיו לבקרו, ונפצעו קל מיידוי אבנים של מחבלים על מכוניתם.

קישורים חיצוניים
----------------

ויקישיתוף מדיה וקבצים בנושא **יוסי דגן** בוויקישיתוף
* יוסי דגן, ברשת החברתית פייסבוק
* ראש המועצה יוסי דגן - פרופיל אישי, באתר מועצה אזורית שומרון
* שבתי בנדט‏, "מי שלא מתיישר איתו עף": זהו מחליפו של גרשון מסיקה, באתר וואלה!‏, 22 במאי 2015
* אתר למנויים בלבד הילו גלזר, ההתיישבות זה אני: הכוכב החדש של המתנחלים, באתר הארץ, 14 בנובמבר 2015
* עוזיאל סבתו, "לא רואה בעיניים - עושים סיבוב עם יוסי דגן", באתר ערוץ 7, 31 בדצמבר 2015 סרטונים
* יעקב אילון‏, יוסי דגן: "מי שחושב שאפשר לעקור היום התיישבות ביהודה ושומרון חי בחלומות", באתר וואלה!‏, 19 באוקטובר 2017 סרטונים
* אתר למנויים בלבד הילו גלזר, נחשפו לציבור עלויות ופירוט המשלחות המדיניות שמוביל ראש מועצת השומרון לחו"ל, באתר הארץ, 1 בפברואר 2018

הערות שוליים
------------

1. ↑  אלישע בן קימון, סיון חילאי, הכנסת אישרה סופית את ביטול "חוק ההתנתקות" | אלה המשמעויות, באתר ynet, 21 במרץ 2023
2. ↑  שילה פריד, ‏באישור שר הביטחון: הוקם מבנה הקבע של ישיבת חומש, בעיתון מקור ראשון, 29 במאי 2023
3. ↑  הודעה בדבר תוצאות הבחירות למועצה ולראשות המועצה, 4 בדצמבר 2007, באתר מועצה אזורית שומרון
4. ↑  הודעה בדבר תוצאות הבחירות למועצה ולראשות המועצה, 9 בדצמבר 2012, באתר מועצה אזורית שומרון
5. ↑  עמיחי אתאלי, חברי מרכז הליכוד: פעילי ימין קיצוני, 3 בפברואר 2012 באתר nrg
6. ↑  איתי בלומנטל, נפילתו של הבולדוזר: גרשון מסיקה עבד לבד והתפתה, באתר ynet, 22 במאי 2015
7. ↑  הודעה בדבר הבחירות המיוחדות לראש המועצה, 6 באוגוסט 2015, באתר מועצה אזורית שומרון
8. ↑  איתי בלומנטל, יוסי דגן ניצח בגדול בבחירות למועצת שומרון, באתר ynet, 4 באוגוסט 2015
9. ↑  מערכת כיפה, ‏פרסום ראשון: פסק הבוררות המלא בין יוסי דגן וגרשון מסיקה, באתר כיפה, 17 ביולי 2018
10. ↑  יוסי דגן נבחר ברוב מוחץ, באתר כיפה, 31 באוקטובר, 2018
11. ↑  יוסי דגן יוזם מטה לניצחון בבחירות וזה השם המפתיע: V22, באתר כיפה, 17 ביולי 2022
12. ↑  יוני קמפינסקי, ראש הממשלה, שר התחבורה וראש המועצה האזורית שומרון חנכו את כביש עוקף נבי אליאס. זאת, במסגרת התכנית לפיתוח התשתיות ביו"ש. באתר ערוץ 7, 30 בינואר 2018
13. ↑  נתניהו נפגש עם יו"ר מועצת יש"ע הנכנס, חננאל דורני. דורוני: "מועצת יש"ע תמשיך לפעול במשותף עם ראש הממשלה ונציגיו למען ההתיישבות", באתר 0404, ‏2017-11-07
14. ↑  הסתיימה המחאה | "מדינת ישראל כולה ניצחה" - חדשות מדיניות ופוליטיקה, באתר ערוץ 7
15. ↑  אודי סגל, ‏איילה שפירא בפרלמנט האירופי, באתר ‏מאקו‏, 28 במרץ 2017
16. ↑  יורי ילון, לאחר ששבת רעב במשך שבוע: יוסי דגן התמוטט במאהל המחאה
17. ↑  יהונתן גוטליב, יוסי דגן העביר את לשכתו לאביתר: "הדרג הפוליטי באובססיה להרוס את היישוב", באתר ערוץ 7, 7 ביוני 2021
18. ↑  אודי סגל, ‏איילה שפירא בפרלמנט האירופי, באתר ‏מאקו‏, 28 במרץ 2017
19. ↑  ראשי מועצת יש"ע נפגשו עם נתניהו: "הבטיח שהוא לא סוטה מהבטחותיו", באתר ynet, 27 בינואר 2020
20. ↑  מתנחלים עושים עסקים בדובאי: חברות מהשומרון חתמו על הסכמי יצוא לאמירויות, באתר ynet, 7 בדצמבר 2020
21. ↑  אתר למנויים בלבד אמיר תיבון, שר החוץ מקדם קשרים עם מפלגה של מכחישי שואה ברומניה, בניגוד לעמדת יד ושם, באתר הארץ, 3 באוגוסט 2023
22. ↑  ישראל לפקוביץ, המועמד המוביל ברומניה: "מכיר בזכותה של ישראל לבנות ביו"ש", באתר בחדרי חרדים, 28 באוגוסט 2023
23. ↑  אינה טוקר, קרן קולנוע חדשה תפעל בשטחי יהודה ושומרון, באתר ynet, 3 בנובמבר 2019
24. ↑  שלומי הלר‏, אלפים בכנס הניצחון שקורא להתיישבות מחדש בעזה, בהם שרים וח"כים: "הסכם אוסלו מת", באתר וואלה!‏, 28 בינואר 2024
25. ↑  רועי עידן, משפחתו של יוסי דגן נפצעה מאבנים: "אנחנו חזקים - וננצח", באתר ynet, 9 באוקטובר 2015

| ראשי מועצה אזורית שומרון  |
| --- |
| 

|  |  |  |  |  |  |
| --- | --- | --- | --- | --- | --- |
| מאיר הרנוי | בני קצובר | אריה עופרי | בנצי ליברמן | גרשון מסיקה | יוסי דגן |
| 1981-1979 | 1993-1981 | 1997-1993 | 2007-1997 | 2015-2007 | 2015 ואילך |

 |